
ИЗВОД ИЗ ЗАПИСНИКА СА XXXII РЕДОВНЕ СЈЕДНИЦЕ СКУПШТИНЕ ОПШТИНЕ ТЕСЛИЋ, ОДРЖАНЕ ДАНА 20.05.2024. ГОДИНЕ, У СКУПШТИНСКОЈ САЛИ (ЗГРАДА ЗАВОДА ЗА ЗАПОШЉАВАЊЕ) У ТЕСЛИЋУ, СА ПОЧЕТКОМ У 10:00 ЧАСОВА

XXXII редовна сједница Скупштине општине Теслић одржана је у понедјељак, дана 20.05.2024. године, у скупштинској сали (зграда Завода за запошљавање) у Теслићу. Скупштина је почела са радом у 10:00 часова. Сједницом је предсједавао предсједник Скупштине општине (СО) Саво Касаповић, који је исту сазвао актом број: 01-013-66/24 од дана 23.05.2024. године.

На почетку сједнице било је присутно 22 одборника, што је омогућило легитимно и несметано доношење одлука на Скупштини. Одсутни су били одборници: Драго Јовичић, Ален Сеферовић, Срђан Кљечанин, Тања Маркочевић, Предраг Девић, Ђорђе Гајић и Маринко Ђукић. Одборник Драго Јовичић није могао присуствовати сједници СО Теслић због здравствених проблема, одборници Предраг Девић и Тања Маркочевић ће се касније придружити раду сједнице, док остали одборници нису обавијестили скупштинско руководство о разлозима свог одсуства. Поред њих, такође су били присутни: Начелник општине Теслић, Милан Миличевић, замјеник Начелника општине Теслић, Милован Станковић, начелници одјељења Општинске управе Теслић, као и представници медија. Предсједник СО је констатовао да је Koмисија за прописе одржала састанак и закључила да су сви предложени акти за XXXII редовну сједницу у складу са законском регулативом. Прије утврђивања Приједлога дневног реда, предсједник СО је ставио на расправу Извод из записника са ХХXI редовне сједнице СО Теслић, одржане 02.04.2024. године. Пошто није било примједби, предсједник СО је исти ставио на гласање, који је једногласно усвојен:

Гласање: ЈЕДНОГЛАСНО „ЗА“ (22 одборника).
Предсједник СО је обавијестио Скупштину да се са преложеног дневног реда повлаче 1., 9. и 17. тачка, а разлог је што за исте није достављен материјал.
На основу члана 70. Пословника о раду Скупштине општине Теслић („Службени гласник општине Теслић“ бр. 4/17 и 7/23), Начелник општине Теслић доставља приједлог да се Дневни ред 32. редовне сједнице допуни сљедећом тачком:

1. Приједлог Oдлуке о начину и условима продаје градског грађевинског земљишта непосредном погодбом у Улици Светог Саве

Пошто није било пријављених за расправу, предсједник СО је дао на гласање да се у Приједлог дневног реда уврсти Приједлог Oдлуке о начину и условима продаје градског грађевинског земљишта непосредном погодбом у Улици Светог Саве:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Предсједник СО је дао на гласање коначан Приједлог дневног реда XXXII редовне сједнице СО Теслић, са претходно усвојеним приједлогом за допуну дневног реда:

Д н е в н и  р е д

1. Приједлог Одлуке о начину пружања јавне услуге прикупљања, одвоза и депоновања комуналног отпада на подручју општине Теслић;
2. Извјештај о стању и ефектима коришћења општинских пословних простора и јавних површина издатих на привремено коришћење у 2023. години;
3. Извјештај о финансијском пословању удружења грађана која су користила буџетска средства у 2023. години;
4. Извјештај о раду Одбора за жалбе Општинске управе за 2023. годину;
5. Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2023. године на подручју општине Теслић;
6. Извјештај спортских организација о утрошку финансијских средстава из Буџета општине Теслић у 2023. години;
7. Извјештај о раду Начелника општине и одјељења Општинске управе у 2023. години;
8. Информација о пословању фонда за рјешавање стамбених питања борачких категорија општине Теслић за 2023. годину;
9. Извјештај о извршењу Буџета општине Теслић за 2023. годину;
10. Информација о извршењу Буџета општине Теслић, за период I-III 2024. године;
11. Информација у вези са захтјевима које је упутила Општинска управа Теслић према Влади Републике Српске и министарствима за помоћ у суфинанси-рању пројеката;
12. Приједлог Одлуке о начину  и условима продаје градског грађевинског земљишта непосредном погодбом у Улици Светог Саве;
13. Информација о судском спору Општине Теслић са а.д. „Промтес“ Теслић;
14. Елаборат, категоризација пута Црна Ријека – Хаткине њиве;
15. Информација о раду Полицијске станице Теслић за 2023. годину;

16. Информација о стању запошљавања  на подручју општине Теслић за 2023. годину;
17. Информација о раду Републичке управе за геодетске и имовинско-правне послове, Подручна јединица Теслић;
18. Демографска статистика општине Теслић за период од 2019. до 2023. године;
19. Извјештаји о раду и пословању јавних предузећа и установа у 2023. години:

· ЈЗУ Дом здравља “Свети Сава" Теслић,
· ЈУ Центар за социјални рад Теслић,

· ЈУ Народна библиотека "Данило Киш" Теслић, 

· ЈУ Туристичка организација општине Теслић,

· ЈУ Спортски центар „ Радолинка“ Теслић,
· ЈУ „Културни центар Теслић“,
· ПКД „Рад“ а.д. Теслић,
· КП „Комуналац“ а.д. Теслић,
20. Одборничка питања;
21. Разно.
Приједлог дневног реда XXXII редовне сједнице СО Теслић је усвојен са:
Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 1. Приједлог Одлуке о начину пружања јавне услуге прикупљања, одвоза и депоновања комуналног отпада на подручју општине Теслић;
Уводно излагање је изнијела Добрила Дринић Малић, директор КП „Комуналац – Теслић“ АД Теслић.
Стојан Смиљанић – „Савјет МЗ Очауш је крајем прошле године спровео анкету везано за одвоз комуналног отпада и резултат aнкете је потписивање сагласности око 90% домаћинстава. Као најудаљенија мјесна заједница смо добили могућност изједначавања са градским и приградским мјесним заједницама. У догледно вријеме комунално предузеће, у комуникацији са Одјељењем за инспекцијске послове са комуналном полицијом, треба омогућити и дозволити свим мјесним заједницама општине Теслић да у циљу очувања заштите животне средине и очувања наших токова главних ријека пружимо могућност нашем становништву да буду обухваћени одвозом комуналног отпада.“
Синиша Гаврић – „Ми испред Клуба одборника СНСД-а сматрамо да је ова Oдлука требала бити у форми нацрта, а анализом Oдлуке и поређењем са Законом о комуналној дјелатности и Законом о заштити потрошача, навешћу разлоге таквог става. Члан 5. став 2. Одлуке каже: „Уколико пружалац услуга због неоправданих околности  не поступа у складу са чланом 3. и 4. ове Одлуке, корисник услуга има право на умањење мјесечног рачуна у висини до 30% у периоду до отклањања насталих околности.“ Закључак је да није прецизно наведена висина умањења мјесечног рачуна и неко својевољно може одређивати да то буде 10%, 20%, 30% и сматрам да се то треба измијенити. Члан 3. Одлуке регулише да се одвоз отпада повјерава КП „Комуналац – Теслић“ АД Теслић и није ми јасно шта ту треба да се не поштује, па да би неко имао субвенцију од 30%. То није наведено, већ је речено да комунални отпад одвози КП „Комуналац – Теслић“ АД Теслић. У члану 10. став 3. има један лапсус, гдје у другој ријечи недостаје слово л (рециклажног умјесто рецикажног). У члану 12. Одлуке стоји: „Пружалац услуга са корисником закључује уговор у писаној форми те је дужан да корисника услуге обавијести, у писаној форми, о свакој промјени услова пружања услуга из уговора, најкасније мјесец дана прије почетка примјене тих услова.“ Обавеза пружаоца услуга да са корисни-ком закључи уговор у писаној форми већ је наведена у члану 47. став 3. Закона о заштити потрошача, те одредбе су императивног карактера и не требају да буду у овој Одлуци. По мом мишљењу, Одлука би требала разрадити одредбе које регулишу обавезе корисника услуга да потпише уговор са пружаоцем услуга, а што се у пракси често избјегава. (...) У члану 14. став 2. Одлуке је лоше прецизирано, гдје стоји „лице на кога се води некретнина“, такав израз не постоји и то је колоквијалан израз. Требало би стајати „лице које је уписано са правом својине у надлежним земљишним књижним евиденцијама на некретнини“. Пружалац услуга може захтијевати потписивање уговора и примјену законских одредби за непотписивање уговора у складу са законом. У члану 19. став 1. Одлуке је наведено: „Пружалац услуга може захтијевати потписивање уговора и примјену законских одредби за непотписивање уговора у складу са законом.“ Овај став је потпуно непотребан, усљед тога што је регулисан како Законом о заштити потрошача, тако и Законом о комуналној дјелатности. У члану 19. став 2. Одлуке стоји: „Одбијање закључења уговора о одвозу комуналаног отпада не ослобађа корисника услуге од плаћања обавеза према пружаоцу услуге, у складу са законом, овом Одлуком и важећим цјеновником услуга одвоза комуналног отпада.“ Међутим, закон каже да је једина обавеза да уговор буде потписан у писаној форми, а ми овдје дерегирамо закон. То се мора исправити, јер овај став није усклађен са Законом о заштити потрошача ни Законом о комуналној дјелатности. Чланом 32. Одлуке је регулисано сљедеће: „Цијена услуге прикупљања, одвоза и депоновања комуналног отпада састоји се од фиксног и варијабилног дијела цијене и пореза на додату вриједност (ПДВ). Цијену услуге плаћају сва физичка и правна лица. Критеријум за обрачун цијене прикупљања, одвоза и депоновања комуналног отпада из става 2. ове Одлуке је фиксни дио цијене јавне услуге, који представља минимум средстава које је потребно осигурати ради омогућавања доступности услуге на одређеном подручју, те редовитости и квалитете пружања јавне услуге, како би систем прикупљања комуналног отпада могао испунити своју сврху; док варијабилни дио представља цијену обрачуна одвоза отпада по броју пражњења посуде за мијешани комунални отпад запремине 120 литара.“ Из ове формулације ми није јасно који је критеријум за одређивање варијабилног дијела цијене, те молим предлагача да ми то објасни.“ (...) Сумирајући изложено, испред Клуба одборника СНСД-а, предложио је да се Одлука усвоји у форми нацрта. 

Добрила Дринић Малић – „Одлука се може усвојити у форми нацрта и да се по истој одржи Јавна расправа и мој коначни приједлог као предлагача Одлуке јесте да се Одлука усвоји у форми нацрта. Техничке грешке ће бити исправљене и то није проблем, а што се тиче цијене и како смо је формирали, то су биле препоруке службе за ревизију и ако је погријешила служба за ревизију, погријешили смо и ми.“
Учешће у расправи узео је одборник Синиша Гаврић.

Предсједник СО је ставио на гласање Нацрт Одлуке о начину пружања јавне услуге прикупљања, одвоза и депоновања комуналног отпада на подручју општине Теслић, који је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 2.
Извјештај о стању и ефектима коришћења општинских пословних простора и јавних површина издатих на привремено коришћење у 2023. години;
Пошто није било пријављених за расправу, предсједник СО је дао на гласање Извјештај о стању и ефектима коришћења општинских пословних простора и јавних површина издатих на привремено коришћење у 2023. години, Извјештај је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 3.
Извјештај о финансијском пословању удружења грађана која су користила буџетска средства у 2023. години;
Пријављених за расправу није било и предсједник СО је ставио на гласање Извјештај о финансијском пословању удружења грађана која су користила буџетска средства у 2023. години. Извјештај је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 4.
Извјештај о раду Одбора за жалбе Општинске управе за 2023. годину;
Како није било пријављених за расправу, предсједник СО је дао на гласање Извјештај о раду Одбора за жалбе Општинске управе за 2023. годину, Извјештај је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 5.
Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2023. године на подручју општине Теслић;
С обзиром на то да није било пријављених за расправу, предсједник СО је ставио на гласање Извјештај о активностима на заштити, одржавању и изградњи споменика, спомен обиљежја и војничких гробаља ослободилачких ратова у периоду од 01.01. до 31.12.2023. године на подручју општине Теслић, Извјештај је једногласно усвојен:

Гласање: ЈЕДНОГЛАСНО „ЗА“ (22 одборника).

Ад. 6.
Извјештај спортских организација о утрошку финансијских средстава из Буџета општине Теслић у 2023. години;
Александар Шакановић – „Подржавам све спортске организације и тако ће бити и у будућности, а нарочито се то односи на спортске организације које имају добру унутрашњу организацију рада, што подразумијева да најмање једном одржавају своје сједнице скупштине. Све је мање спортских радника који желе да се укључе у рад спортских организација, што представља једну отежавајућу околност за сам развој спорта. Општина Теслић издваја не тако мали износ средстава кроз своја редовна буџетска средства. Средства су предвиђена за основне потребе спортских организација, као што је несметано обављање тренажних активности, учествовање у свим лигашким и куп такмичењима, набавци опреме, унапређењу инфраструктуре и свим осталим аспектима који доприносе развоју млађих спортских нараштаја.“ (...)
Предсједник СО је заључио расправу и дао на гласање Извјештај спортских организација о утрошку финансијских средстава из Буџета општине Теслић у 2023. години, Извјештај је усвојен са:

Гласање: 16 „ЗА“, 0 „ПРОТИВ“, 6 „УЗДРЖАНИ“.

Ад. 7.
Извјештај о раду Начелника општине и одјељења Општинске управе у 2023. години;
Пошто није било пријављених за расправу, предсједник СО је дао на гласање Извјештај о раду Начелника општине и одјељења Општинске управе у 2023. години, Извјештај је усвојен са:

Гласање: 16 „ЗА“, 6 „ПРОТИВ“, 0 „УЗДРЖАНИ“.

Ад. 8.
Информација о пословању фонда за рјешавање стамбених питања борачких категорија општине Теслић за 2023. годину;
Како није било пријављених за расправу, предсједник СО је дао на гласање Информација о пословању фонда за рјешавање стамбених питања борачких категорија општине Теслић за 2023. годину, Информација је усвојена са:

Гласање: ЈЕДНОГЛАСНО „ЗА“ (22 одборника). 

Ад. 9.
Извјештај о извршењу Буџета општине Теслић за 2023. годину;
Одборници Тања Маркочевић и Срђан Кљечанин су се придружили раду сједнице, тренутно је у сали присутно 24 одборника. 
Предраг Девић – „Када је у питању износ од 82.427,00 КМ – Савез општина и градова, шта смо ми то плаћали према добављачима, па смо толико средстава потрошили? Везано за обавезе према МГ „Минд“, да ли нам можете рећи колико је до овог периода измирено обавеза? Када су у питању услуге према добављачима, па стоји 'Уговор о дјелу - Сејдо'. Не знам шта вам то значи и ко је спремао овај материјал, требало би овдје да се доста озбиљније посвети припреми самог материјала и свега што ми добијемо у дневном реду и о чему треба да расправљамо и гласамо на крају. За ставку 'Обавезе и накнаде ван радног односа' утрошено је 273.799,00КМ. Коме? Шта? За кога? Због чега? То су цифре које су заиста велике.“
Стојан Смиљанић – „У образложењу Извјештаја стоји да је Буџет општине Теслић у 2023. години остварен са суфицитом од 524.440,00 КМ и сматрамо да Општинска управа Теслић на челу са Начелником општине Теслић ради добро на остваривању буџета сваке године. Клуб одборника СДС-а ће подржати Извјештај о извршењу Буџета општине Теслић за 2023. годину.“
Синиша Гаврић – „У Извјештају је приказано да је све исправно, да радимо добро и да смо на добром путу, а на страници број 32. стоји да су укупне обавезе Општинске управе Теслић на 31.12.2023. године 26.366.209,46 КМ. Средства којима је Општина Теслић могла располагати на 31.12.2023. године су око 60.000,00 КМ. Онда почетком године усвајамо разне програме, да ћемо инвестирати у изградњу инфраструктуре 4.500.000,00 КМ, па када знамо да немамо за то средства, тада у некоме тражимо кривца. Овај пут сам кривац ја, јер сам по причама из СДС-а човјек који је зауставио све пројекте на подручју општине Теслић. (...) 
Учешће у расправи у виду реплике и кривог навода су узели одборници: Стојан Смиљанић, Синиша Гаврић, Предраг Девић, Александар Шакановић и Мирослав Липовчић.

Недељко Керић – Рекао је да Клуб одборника СНСД-а неће подржати Извјештај, јер је написан прилично лоше и штуро. 

Деана Вуковић – „Према МГ „Минд“ су измирене све обавезе, а писано је у Извјештају из разлога што је на дан 31.12.2023. године постојао jeдан дио дуга који је измирен, а други дио је био за фабрику воде, гдје се плаћају ситуације преко Министарства финансија. Све што се ради у Општинској управи Теслић и све што пише у овом документу мора да прође кроз Министарство финансија и кроз трезорски систем пословања, тако да не постоји могућност да Извјештај буде набацан и нереалан. Дугорочне обавезе општине Теслић на период од 20 година јесу 26.000.000,00 КМ и мислим да било која фирма или било који појединац не може за годину дана да врати своја капитална улагања, било за стан, за кућу или томе слично. Задуженост Општинске управе Теслић са 31.12.2023. године је 10,5%, док је у складу са Законом о гаранцијама и задуживањем максимална задуженост коју може да има једна општина је 18%. Општина Теслић ће износ од 26.000.000,00 КМ враћати у периоду од 20 година, а грађани општине Теслић ће добити воду, добиће мноштво инфраструктурних пројеката, пречистач отпадних вода и сличне ствари које су значајне за садашње и будуће вријеме које нас очекује. Не знам гдје сте извукли податак да општина Теслић на дан 31.12.2023. године располаже са око 60.000,00 КМ, могуће да је на неком од рачуна био тај износ. Средства се прикупљају по принципу прилива на дневном основу.“
Предсједник СО је закључио расправу и дао на гласање Извјештај о извршењу Буџета општине Теслић за 2023. годину, Извјештај је усвојен са:

Гласање: 16 „ЗА“, 8 „ПРОТИВ“, 0 „УЗДРЖАНИ“.
Ад. 10. Информација о извршењу Буџета општине Теслић, за период I-III 2024. године;
Како није било пријављених за расправу, предсједник СО је ставио на гласање Информацију о извршењу Буџета општине Теслић, за период I-III 2024. године, Информација је усвојена са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад. 11. Информација у вези са захтјевима које је упутила Општинска управа Теслић према Влади Републике Српске и министарствима за помоћ у суфинансирању пројеката;
Уводно излагање је изнио Милован Станковић, замјеник Начелника општине Теслић.

Радислав Ђурић – „Тражио сам као одборник да се припреми ова тачка дневног реда. Донио сам материјал у којем стоји да је Влада дала многе новце oпштини Теслић, а ви сте у Информацији навели само 21 тачку које сте приједлоге упутили према Влади и ти приједлози су били непотпуни. (...) Влада Републике Српске је у oпштину Теслић уложила 130.000.000,00 КМ.“ 
Мирослав Липовчић – „У вези Информације са захтјевима које је упутила Општинска управа Теслић према Влади Републике Српске, апострофирао бих један који се најчешће помиње, а то је Захтјев за асфалтирање регионалног пута Теслић – Горња Шњеготина. У плану јавних набавки 2019. године ЈП „Путеви Републике Српске“ било је предвиђено асфалтирање регионалног пута Теслић – Бања Лука преко Горње Шњеготине у дужини од четири километра, то јест спајање Горње Шњеготине са Теслићем, али до реализације никад није дошло. Општина Теслић је у наредним годинама редовно слала дописе, али је увијек долазио одговор да нема довољно средстава. (...)
Александар Шакановић – „Оно што је овдје чињеница јесте то да сте добили Информацију и она се углавном, како сам схватио, односи на капиталне пројекте. Вјерујем да је било још неких пројеката гдје је Влада Републике Српске учествовала финансијски и сваку ту активност подржавам. По ко зна који пут се захваљујем за 350.000,00 КМ што је Влада дала за изградњу кружне раскрснице. (...) Ми као одборници знамо који захтјеви су упућени према Влади, али не зна јавност шта је према Влади упућено, шта је реализовано, а шта није. Од 35 захтјева који су упућени према Влади од стране Општинске управе Теслић, на шест захтјева је запримљен одговор да нема довољно средстава, а на преостале захтјеве није запримљен никакав одговор. Замолио бих колеге из Клуба одборника СНСД-а да о томе мало поведу рачуна и да се бар добије некакав одговор. Закључно са априлом ове године и враћајући се уназад до 2013. године, укупно је аплицирано према Влади Републике Српске у новчаном износу од 22.000.000,00 КМ, а нисмо добили ништа од капиталних пројеката изузев кружне раскрснице. Искључиво говорим за то што је у Информацији наведено. (...)
Предраг Девић – „Пројекти који долазе од Владе Републике Српске треба да буду присутни у свим општинама и градовима. Моје мишљење је да више од пола начелника одјељења Општинске управе Теслић не знају гдје им се налазе надлежна министарства у Влади Републике Српске. Бројним примјерима кроз медије свједочим да општине које су под руководством СДС-а добијају одређене пројекте. У Информацији није наведено 35 пројеката, већ 21 пројекат, пошто су неки пројекти поново представљени и поново аплицирани. (...)
Радислав Ђурић (реплика) – „Лично сам тражио из Владе да ми се достави документ и у њему је таксативно по ставкама наведено да је у општину Теслић уложено 130.000.000,00 КМ.“

Стојан Смиљанић – „Неисправно је и крајње дегутантно користити конотацију да људи који пишу пројекте према међународним организацијама, а то су поједини радници Општинске управе Теслић, не знају написати пројекат према Влади Републике Српске. Информација је доказ колико је пројеката према Влади упућено. Теслић је дио Републике Српске и Влада као Влада има обавезу да инвестира у општину Теслић. (...) Начелник општине Теслић је као особа која обнаша функцију начелника једне локалне заједнице два пута инсистирао на састанку са тада Премијером Републике Српске, а касније 2014. и 2019. године, са Предсједником Републике Српске, госпођом Жељком Цвијановић и тада су билу договорени одређени пројекти. Тада је било договорено да се пут Масловаре -  Блатница прогласи регионалним путем, како би се брже отворила та комуникација. Милован Станковић је био Начелник општине Теслић када су рађени први километри за Шњеготину као мјесне заједнице општине Теслић и да је тај пут остао локални, давно би био завршен, тако да након 20 година од категорисања тог пута у регионални пут, он још није одрађен. (...)
Учешће у дискусији у виду кривог навода је узео одборник Радислав Ђурић.

Синиша Гаврић – „Не знам шта бих рекао за ову Информацију. Из Општинске управе Теслић је према Влади Републике Српске за период од 11 година поднесен 21 захтјев. Многи захтјеви се понављају као што је регионални пут за Шњеготину, уређење корита Велике и Мале Усоре шест пута, два пута Министарству пољопривреде за Овновијаду. Кад погледам године онда видимо да сe ти пројекти већином пишу у изборној години. Да би се добили одређени пројекти, ваљда се треба залагати за те пројекте. Колико је мјесних заједница написало захтјеве општини Теслић да се ураде неки инфраструктурни пројекти? Слажем се да је пут Шњеготина – Клупе један од приоритета и гдје год могу залажем се да тај пројекат буде завршен. У задње четири године, сваке године осим прошле, на том путу је нешто рађено. (...) Одговорно тврдим да ће пут за Шњеготину за неких двадесетак дана почети да се ради. Да ли је општина Теслић било шта урадила везано за пут према Шњеготини, је ли ријешила имовинске односе? Како је завршена дворана, како је реконструисана Бања Врућица? То су капитални пројекти. Колико се реконструисало магистралног пута, читава дионица се реконструисала од Станара до Теслића, па горе према Блатници? (...) 
Учешће у расправи у виду реплика узели су одборници: Стојан Смиљанић, Веселин Савковић и Радислав Ђурић.
Милован Станковић – „Све пројекте које радимо на подручју општине Теслић не радимо због СНСД-а, већ радимо због грађана оштине Теслић. Погледао сам летимично овај „сурогат од информације“ који је подијељен на клупе и морамо направити једну битну разлику. Постоји подијељена надлежност по Уставу Републике Српске између локалне заједнице и Републике Српске и тачно се зна шта је надлежност Републике Српске, која се имплементира кроз Владу Републике Српске, кроз јавна предузећа и јавне установе Републике Српске. Немојте да приписујете да је Теслић или нека друга локална заједница добила зато што је Влада Републике Српске уложила труд, па да се, рецимо, изврши реконструкција пута. Ово кад причате морате да имате у виду чињеницу да на простору општине Теслић има преко 12 хиљада моторних возила, говорим само тај сегмент, који плаћају акцизу на путарину. Сјећам се неких времена док сам био предсједник СО, био сам начелник општине, Влада Републике Српске је помагала oпштини Теслић. Помагала је и у случају када је Начелник општине Теслић био Саво Касаповић, а овдје је у питању Информација од 2013. године до данашњег дана. Имамо Одлуку Владе да нам додијели 1.000.000,00 КМ и доставимо пројектну документацију, ријешимо имовинске односе, што је наведено у Информацији и на крају су те паре отишле на другу страну. У три наврата сам лично у различитим комбинацијама сједио са представницима руководства ЈУ „Воде Српске“, договоримо се када ријешимо имовинске односе и када направимо пројектну документацију, да ће пројекат уврстити наредне године у План. Речено нам је: „Исправите ушће корита Мале Усоре у Велику Усору, добићете паре наредне године.“ И сад ви кажете да се три пута исто пише. Колико су пута становници Мале Усоре поплављени због индолентног односа? Лично сам приватно радио преко својих познаника у Влади Републике Српске да нам се додијели управна зграда бившег „Борја“, ви знате на шта то данас личи. Наше су озбиљне намјере биле да отворимо ту Културни центар и Музеј Теслића. Распитајте се ви у СНСД-у ко је све то зауставио. Све је било договорено и чак припремљена Одлука за сједницу Владе, сви пратећи документи су били припремљени, сагласност Правобранилаштва РС била позитивна, све завршено. Ту нису била потребна финансијска средства, већ само мало добре воље и све би било завршено. Неко је рекао да је добила паре Бања Врућица, а Бања Врућица је акционарско друштво и не можете за то рећи да је помоћ Владе Републике Српске. Када је у питању пројектна документација за Шњеготину, ја сам тај пројекат радио док сам био Начелник општине Теслић и по том пројекту су урађене све досадашње дионице, јер је тада тај пут имао карактер локалног пута, претпројектован и плаћено је тада из Буџета општине Теслић и урађене су неке дионице, једним дијелом средствима општине Теслић, а значајнијим дијелом из тада Дирекције за путеве. Ми смо и тада сарађивали са Владом Републике Српске. Како можете рећи да није било страних инвестиција у општини Теслић, добили смо од Европске уније 1.000.000,00 €, добили смо 2.800.000,00 € од Владе Чешке Републике и читаву лепезу малих, ситних пројеката од 50.000,00 до 250.000,00 КМ. То је било на свим папирима и на дневном реду СО Теслић. Не мислим да Влада Републике Српске треба да има у фокусу само општину Теслић. Прошле или претпрошле године сте на сједници СО Теслић уз Информацију о реализацији пројеката водоснадбијевања и изградње пречистача имали наше писмо уз прилог инфомрације, које је упућено предсједнику Владе Републике Српске, Министру финансија. Начелник општине Теслић им се обратио за помоћ, јер је био застој у реализацији кредита Европске инвестиционе банке и тражили смо да сједнемо у вријеме кад год им одговара да нас једноставно помогну и да нас привремено финансирају, а чим деблокирамо средства ЕИБ-а, ми би та средства вратили Влади Републике Српске. Никада нисмо добили одговор на то писмо.“ (...) 
Учешће у расправи у виду реплике и кривог навода узели су одборници Недељко Керић, Синиша Гаврић, замјеник Начелника општине Теслић, Милован Станковић, те начелник Одјељења за просторно уређење, Никола Стокић.
Предсједник СО је закључио расправу и ставио на гласање Информацију у вези са захтјевима које је упутила Општинска управа Теслић према Влади Републике Српске и министарствима за помоћ у суфинансирању пројеката, Информација је усвојена са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Предсједник СО је на захтјев одборника одобрио паузу од 10 минута. (12:15)

Ад. 12. Приједлог Одлуке о начину и условима продаје градског грађеви-нског земљишта непосредном погодбом у Улици Светог Саве;
Пошто није било пријављених за расправу предсједник СО је ставио Приједлог Одлуке о начину и условима продаје градског грађевинског земљишта непосре-дном погодбом у Улици Светог Саве, Одлука је усвојена са:

Гласање: 16 „ЗА“, 0 „ПРОТИВ“, 8 „УЗДРЖАНИ“.
Ад. 13. Информација о судском спору Општине Теслић са а.д. „Промтес“ Теслић;
Уводно излагање је изнио Милован Станковић, замјеник Начелника општине Теслић.

Радислав Ђурић – „Скрећем пажњу да су актуелна још два спора по овом питању и видио сам да је у Приједлогу Закључка написано да је потребно ову Информацију послати у Тужилаштво и наравно да је потребно, али након окончања спорова. Сви притисци с наше стране се могу протумачити да утичемо на судске одлуке. Исто тако, управа  а.д. „Промтес“ Теслић ми је дала Извјештај по овом питању за које имам ископиран материјал за све одборнике. У Извјештају је наведено сљедеће: „Посебно напомињемо чињеницу да а.д. „Промтес“ Теслић не бјежи од доношења оваквих закључака, али тек након што се правоснажно окончају сви предмети везани за ову правну ствар.“ Приликом разматрања Извјештаја Правобранилаштва РС, сједиште замјеника Правобраниоца у Добоју, ове или прошле године, говорио сам да не улазимо у ову причу и да ће то коштати Буџет општине Теслић. Чак сам у пар наврата одлазио код Начелника општине Теслћ по том питању и да не улазе у ту причу, јер може коштати буџет поново. Процедура је покренута, а спор је поново изгубљен. Такође, био сам и код господина Станковића, гдје је рекао да ће ући у ту причу без обзира на средства.“ (...) 
Милован Станковић – „Један једини разлог због чега је Општинска управа покренула спор јесте немогућност да ми проведемо судско поравнање на основу пресуде, гдје је а.д. „Промтес“ Теслић у судском процесу доказао да је његова имовина. Међутим, Републичка управа за геодетске и имовинско-правне послове нас је након године дана вијећања обавијестила да не могу спровести то судско поравнање из разлога што многе од тих парцела не одговарају ни димензијом, а један дио парцела се води на физичким лицима, а други дио као државна својина. Ми смо провели поступак од Савјета министара и његове комисије за стављање тог земљишта и враћање у надлежност Републике Српске и онда је на основу Одлуке Владе Републике Српске то земљиште, а на основу уговора који је потписала Општинска управа са Владом Републике Српске, проведено једним дијелом, иако је већ по судској пресуди било исплаћено. То су били разлози, никакав хир, никакав инат и онда је то творило низ других процеса који су и данас пред надлежним судовима. Оно што је највећи проблем је чињеница да плацеве, грађевинске парцеле које смо дали људима који живе на простору општине Теслић, не можемо провести легално на њихова имена.“ 
Мирослав Липовчић – „Свима нама је добро позната фирма а.д. „Промтес“ Теслић, која је своју експанзију доживјела 90-тих година. Као и многе фирме на подручју општине Теслић, а.д. „Промтес“ Теслић није преживјела процес приватизације. Оног момента када власници фирме нису имали више шта продати од имовине Промтеса, онда су се досјетили земљишта. У Информацији смо видјели да су представници фирме а.д. „Промтес“ Теслић потписали изјаву да не полажу праву на земљиште, које је изузето за потребе избјеглих и расељених лица. Ипак, они су тужили општину Теслић тражећи накнаду за то  земљиште. Даљи ток дешавања је јасно описан у овој Информацији, а епилог свега овога је то што је општина Теслић платила 3.500.000,00 КМ фирми Промтес, односно људима који стоје иза тог имена, јер мислим да је само то и остало од а.д. „Промтес“ Теслић.“ (...)
Радислав Ђурић (криви навод) – „Позивам да изгласамо и да се провјери приватизација фирме а.д. „Промтес“ Теслић и да Тужалштву доставимо како се спровела приватизација Промтеса. А.д. „Промтес“ Теслић постоји и дан данас, власник који је све то радио нажалост не постоји. Ко приватизује права има и обавезе. Све је купљено, колико је било потраживања и колико је било дуговања.“ 

Стојан Смиљанић – „Мислим да Начелник општине Теслић и ми као СО Теслић као озбиљни људи требамо пустити да дође до коначног епилога што се тиче самог судског процеса. Као грађанин и као одборник Српске демократске странке, говорим у име Клуба одборника СДС-а, на ове чињенице које се тичу самих парцела по пресуди Врховног суда Републике Српске, морам да ставим сумњу на вјеродостојност судова који су донијели прву одлуку везано за стварно власништво земље која је продата, а за коју се на крају дошло до закључка да Промтес није власник. На основу ове чињенице дошло је до огромних финансијских проблема везано за функционисање општине Теслић.“    
Мирослав Липовчић – „У информацији је наведено: „Након донесених одлука о изузимању парцела за смјештај избјеглих и расељених лица, овлаштени представници општине Теслић, предузећа „Промтес“, Правобранилаштва и РУГИПП-а потписали су Споразум о поравнању, којим је дефинисано да предузеће „Промтес“ Теслић не полаже право на накнаду за изузето пољопривредно земљиште.“ На основу написаног јасно је да је неко наплатио то земљиште, а и то је било мало па се тражила затезна камата од 2.200.000,00 КМ, све на штету Буџета општине Теслић.“

Радислав Ђурић (реплика) – Поновио је да неће тумачити судске одлуке, тај процес се води од 2001. године, а тада Промтес није био ни приватизован. „Када се заврше судски процеси, лично ћу Тужилаштву поднијети захтјев да проведе поступак и да видимо ко је крив за ово све. Када су прва 3.500.000,00 КМ била у питању, мој покојни брат је понудио 1.500.000,00 КМ за потписивање споразума, али то није прихваћено. Ко је за то крив? Ko ће сносити одговорност што се безвезе бацило 1.500.000,00 КМ?“ (...)
Стојан Смиљанић – „Поента цјелокупне приче јесте да на овај папир нико не смије ставити свој договор, јер има доста ствари које су недоречене, посебно што се тиче власничке структуре земљишта, тако да нико иоле одговоран не би преузео одговорност на себе“.
Предсједник СО је закључио расправу и ставио на гласање сљедећи Приједлог Закључка Информације о судском спору Општине Теслић са а.д. „Промтес“ Теслић:

ПРИЈЕДЛОГ ЗАКЉУЧАКА:

1.Скупштина општине Теслић прихвата к знању информацију о судском спору са

АД „Промтес“ Теслић.
2.Скупштина општине Теслић ће информацију доставити и Министарству правде

у Влади Републике Српске ради упознавања са истом.
3.Скупштина општине Теслић ће доставити ову информацију Окружном јавном

тужилаштву Републике Српске да проведе истрагу навода изнесених у овој

информацији и евентуално покретања одговорности против лица која су

омогућила противпрaвно прибављањe имовинске користи АД „Промтес“ Теслић.
4.Скупштина општине Теслић ће информацију доставити Тужилаштву БиХ да

проведе истрагу навода изнесених у овој информацији и евентуалног покретања

одговорности против лица која су омогућила противправно прибављање

имовинске користи АД „Промтес“ Теслић.
Приједлог Закључка Информације о судском спору Општине Теслић са а.д. „Промтес“ Теслић је усвојен са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад. 14. Елаборат, категоризација пута Црна Ријека – Хаткине њиве;
Пошто није било потребно уводно излагање, предсједник СО је отворио расправу поводом предложене тачке дневног реда.

Стојан Смиљанић – „Ово је један од позитивних примјера, гдје је потребно на завршен пут урадити елаборат за категоризацију пута, гдје смо ми са своје, а Федерација БиХ са своје стране радили пут и на крају смо дошли до фазе да можемо категорисати у виши ранг пута.“
Срђан Кљечанин – „Пројекте ове врсте сви морамо да поздравимо и о томе што више да причамо и да што мање користимо говорницу за личне ствари. Сви се морамо борити и радити на реализацији пројеката који су за добробит свих становника наше општине. Морате схватити да сте ви менаџери општине, да смо ми ваши радници, да смо обавезни и на располагању да помогнемо ако можемо, а да сте ви ти који треба да договарате и са Владом Републике Српске, и са Владом Федерације Босне и Херцеговине и  са свим организацијама из Хрватске.“ (...)
Предсједник СО је закључио расправу и ставио на гласање Елаборат, категоризација пута Црна Ријека – Хаткине њиве, који је једногласно усвојен:

Гласање: ЈЕДНОГЛАСНО „ЗА“ (25 одборника).

Ад. 15. Информација о раду Полицијске станице Теслић за 2023. годину;
Пошто није било пријављених за расправу, предсједник СО је ставио на гласање Информацију о раду Полицијске станице Теслић за 2023. годину, Информација је усвојена са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад. 16. Информација о стању запошљавања  на подручју општине Теслић за 2023. годину;
С обзиром на то да није било пријављених за расправу, предсједник СО је ставио на гласање Информацију о стању запошљавања  на подручју општине Теслић за 2023. годину, Информација је усвојена са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад. 17. Информација о раду Републичке управе за геодетске и имовинско-правне послове, Подручна јединица Теслић;
Предсједник СО је констатовао да је запримљена обавијест од стране Републичке управе за геодетске и имовинско-правне послове, Подручна јединица Теслић да нису дужни доставити Информацију Скупштини општине Теслић на разматрање, тако да се по овој тачки дневног реда одборници се неће изјашњавати.
Ад. 18. Демографска статистика општине Теслић за период од 2019. до 2023. године;
Како није било пријављених за расправу, предсједник СО је ставио на гласање Информацију о демографској статистици општине Теслић за период од 2019. до 2023. године, Информација је усвојена са:

Гласање: 16 „ЗА“, 0 „ПРОТИВ“, 0 „УЗДРЖАНИ“, остали одборници се нису изјаснили.
Ад. 19. Извјештаји о раду и пословању јавних предузећа и установа у 2023. години:

· ЈЗУ Дом здравља “Свети Сава" Теслић,
Стојан Смиљанић – „У Извјештају се говори о позитивном пословању ЈЗУ Дом здравља “Свети Сава" Теслић. Много проблема има у самом функционисању, али генерално највећи проблем који имамо, а то имају све Јавне здравствене установе на подручју Републике Српске, је мањак љекарског кадра. (...)
Предсједник СО је ставио на гласање Извјештај о раду и пословању ЈЗУ Дом здравља “Свети Сава" Теслић, Извјештај је усвојен са:

Гласање: 16 „ЗА“, 0 „ПРОТИВ“, 7 „УЗДРЖАНИ“.
· ЈУ Центар за социјални рад Теслић,
Тања Маркочевић – „Што се тиче новчане помоћи, у Извјештају од 28.11.2022. године који је директорица представљала пред СО Теслић, а који се тиче о преиспитивању права о социјалној заштити, стоји да је број корисника новчане помоћи на дан 01.05.2021. године 294 корисника, те да сте у 2021. години преиспитали 152 предмета, а у 2022. години је преиспитано 73 предмета. Из овога слиједи закључак да нисте преиспитивали права о социјалној заштити ни у 2021., ни у 2022., нити у 2023. години, иако сте по закону били дужни да све предмете цјелокупно преиспитате. Моја сазнања су да сте са новчане помоћи елиминисали најугроженије кориснике, па када сам питала колеге како је могуће да сте неке кориснике елиминисали, а друге нисте, добила сам одговор да се баш до тих корисника није стигло. Ради се о неким интервенцијама, злоупотребама и свјесном заобилажењу преиспитивања одређених предмета. Закључак је да нисте до краја 2023. године преиспитали право на новчану помоћ у потпуности. Везано за право на додатак за његу и помоћ другог лица, на крају 2022. године сте имали 1249 корисника права, а крајем 2023. године имате 1365 корисника, што значи да се повећао број корисника, то јест имате 116 корисника више. Право на додатак за његу и помоћ другог лица никада нисте почели преиспитивати, иако се на крају 2023. године за финанирање овог права издвојило 2.818.179,00 КМ, што значи непуна три милиона сте издвојили за финансирање овог права од буџета од шест милиона, а нисте нашли за сходно да је потребно баш ово право да се преиспита. Знам да свјесно избјегавате преиспитање и овог права под изговором да се ово право остварује на основу налаза и мишљења код првостепене стручне комисије. Код овог права има највише манипулација, што ће се показати касније пред неким другим службама. Смјештај у установе социјалне заштите, то су послови које ја конкретно обављам у Центру за социјални рад. Код овог права нема значајнијег одступања у посљедњих 10 година, број корисника се углавном креће између 28 и 35. Међутим, преиспитивање овог права је једино завршено у потпуности, чак је ново руководсто по доласку инсистирало да ја и други запослени преиспитујемо умрле кориснике овог права, што смо ми сматрали у том периоду неприхватљивим и у најмању руку скандалозним да идемо по терену и преиспитујемо људе и њихове сроднике умрлих, због чега смо се ми обраћали и Синдикату здравствене и социјалне заштите, Министарству здравља и социјалне заштите, Начелнику општине и на срећу смо спријечили те захтјеве. Што се тиче финансијског дијела Извјештаја, ту се види да вам потрошња материјалних трошкова расте и да вам потрошња никад није била већа. Расходи за путовања и смјештај константно расту, расходи за стручне услуге су такође никад већи. Које стручне услуге плаћамо? Неизмирене обавезе за дознаке на име социјалне заштите на крају 2023. године за социјалну заштиту износе 31.365,00 КМ, док укупне обавезе износе 1.081.387,00 КМ. Нажалост, из овог је видљиво да Буџет општине Теслић касни са исплатама корисницима социјалне заштите у највећем погледу, а сматрам да би то требао бити приоритет у плаћању и у изршавању. Шта сте у току прошле године и раније као руководилац учинили по овом питању, да ли сте упутили иједан допис према Одјељењу за финансије и ако јесте, када и какав одговор сте добили? Да ли сте обавијестили о дуговањима неке друге надлежне институције као што је Министарство здравља и социјалне заштите, јавност или било кога и шта сте учинили да заштите кориснике и њихова права? Што се тиче неких других ствари, чујем да запошљавате нове раднике без јавног конкурса, избјегавате преиспитивање права, злоупотребљавате јавне набавке, омогућавате незакониту корист себи и другим лицима. Не знам да ли знате да се то ради о кривичним дјелима злоупотребе службеног положаја. Од вашег доласка на позицију директора ЈУ Центар за социјални рад Теслић запослили сте шест нових радника без јавног конкурса, за једно лице сте провели конкурс након што је годину дана жена радила у Центру за социјални рад претходно, што значи да сте запослили уз намјештање услова јавног конкурса. Имам сазнања да тренутно имате интерну ревизију за јавне набавке. Да ли је завршена интерна ревизија за јавне набавке?“
Александра Петковић – „Kaда су у питању корисници новчане помоћи, у 2020. години је било 453 корисника. Никада за вријеме претходног руководиоца са његовим сарадницима није извршено преиспитивање права. Број корисника у децембру 2023. године за новчану помоћ је износио 181. Што се тиче тога да су права укинута некоме на што није имао право, сви комплексни послови су рјешавани жалбама гдје је Министарство здравља и социјалне заштите у сваком случају потврдило наше рјешење. Везано за додатак за помоћ и његу другог лица, у 2020. години број лица корисника је био 1193. Ви сте госпођице Маркочевић у то вријеме били одборник у СО Теслић, били сте члан Комисије за помоћ и његу другог лица и не знам зашто тада нисте коментарисали и укључивали се у расправу да потегнете неко питање и шта чинити по том основу. Да ли ви мислите да су са престанком вашег мандата људи оздравили, да су престали бити болесни и да се више нико нови не обраћа Центру за социјални рад? Што се тиче права на смјештај у установе социјалне заштите, ревизија од стране Начелника општине Теслић је била стриктна, искључиво да се уради у реферату гдје ви радите, због злоупотреба положаја са случајем пензија. Нису били у питању умрли људи како ви говорите, него искључиво пензије су требале да се уплаћују на рачун Буџета општине Теслић, а оне су ишле у ваше џепове. Ви сте имали реферат од 30 корисника, за 15 година вашег рада нисте преиспитали ниједан случај, а прије пар дана сте запримили Рјешење од Министарства здравља и социјалне заштите за једну жалбу, гдје је јасно наведено шта сте радили до сада. Везано за хранитељске породице, износ који се издвајао за хранитељске породице у 2020. години је 228.000,00 КМ, а износ који се сада исплаћује за хранитељске породице је 190.000,00 КМ. Када је у питању запошљавање и јавни конкурс није тачно да смо запослили шест нових радника. Број запослених радника у ЈУ Центар за социјални рад Теслић у 2020. години је био 28, као што је и у 2023. години. Што се тиче ревизије јавних набавки, можете затражити извјештај и то није никакав проблем и немојте спомињати злоупотребе без доказа.“

Тања Маркочевић (реплика) – „Претпоставила сам да ћете се бранити нечим што је раније било. Нисте одгорили на питање, да ли сте преиспитивали иједно право? Ако кажете да раније није преиспитано и да је то злоупотреба, да ли сте ви преиспитали? Нисте вршили преиспитивање ниједног права у потпуности, то је истина, а ако сте сматрали да је то злоупотреба из ранијег периода, шта је то у вашем случају? Рекли сте да су пензије ишле у приватне џепове и зато ћу вас свакако тужити, јер износите лажи. Ви стално износите лажи и обмањујете ову Скупштину.“ 

Предсједник СО је закључио расправу и ставио на гласање Извјештај о раду и пословању ЈУ Центар за социјални рад Теслић, Извјештај је усвојен са:

Гласање: 16 „ЗА“, 0 „ПРОТИВ“, 7 „УЗДРЖАНИ“.
· ЈУ Народна библиотека "Данило Киш" Теслић,
Пошто није било пријављених за расправу, предсједник СО је ставио на гласање Извјештај о раду и пословању ЈУ Народна библиотека "Данило Киш" Теслић, Извјештај је једногласно усвојен:
Гласање: ЈЕДНОГЛАСНО „ЗА“ (23 одборника).

· ЈУ Туристичка организација општине Теслић,
Како није било пријављених за расправу, предсједник СО је ставио на гласање Извјештај о раду и пословању ЈУ Туристичка организација општине Теслић, Извјештај је усвојен са: 

Гласање: 15 „ЗА“, 0 „ПРОТИВ“, 7 „УЗДРЖАНИ“.
· ЈУ Спортски центар „ Радолинка“ Теслић,
С обзиром на то да није било пријављених за расправу, предсједник СО је ставио на гласање Извјештај о раду и пословању ЈУ Спортски центар „ Радолинка“ Теслић, Извјештај је усвојен са: 

Гласање: 15 „ЗА“, 0 „ПРОТИВ“, 7 „УЗДРЖАНИ.

· ЈУ „Културни центар Теслић“,
Пријављених за расправу није било и предсједник СО је ставио на гласање Извјештај о раду и пословању ЈУ „Културни центар Теслић“, Извјештај је усвојен са: 

Гласање: 15 „ЗА“, 0 „ПРОТИВ“, 7 „УЗДРЖАНИ.

· ПКД „Рад“ а.д. Теслић,
Пошто није било пријављених за расправу, предсједник СО је ставио на гласање Информацију о раду и пословању ПКД „Рад“ а.д. Теслић, Информација је усвојена са:

Гласање: 15 „ЗА“, 0 „ПРОТИВ“, 7 „УЗДРЖАНИ.

· КП „Комуналац“ а.д. Теслић,
С обзиром на то да није било пријављених за расправу, предсједник СО је ставио на гласање Извјештај о раду и пословању КП „Комуналац“ а.д. Теслић,
Гласање: 16 „ЗА“, 0 „ПРОТИВ“, 7 „УЗДРЖАНИ.

Ад. 20. Одборничка питања;
Тања Маркочевић – „Тражим од Јединице за интерну ревизију да ми достави Извјештај о проведеној ревизији јавних набавки у ЈУ Центар за социјални рад Теслић.“

Ад. 21. Разно – Није ништа планирано.
Како је у потпуности исцрпљен дневни ред за ХXXII редовну сједницу, предсједник СО је исту закључио у 13:08 часова.

НАПОМЕНА: Саставни дио овог Извода из записника је тонски снимак са ХXXII редовне сједнице Скупштине општине Теслић, одржане 20.05.2024. године.

  СЕКРЕТАР СО                                                                                                        ПРЕДСЈЕДНИК СО

Сања Ђурђевић                                                                                                        Саво Касаповић

